[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Szép jó napot kívánok, képviselőtársaim! Szeretettel köszöntöm önöket és köszöntöm mindazokat, akik figyelemmel kísérik mai ülésünket. Az Országgyűlés nyári 5. rendkívüli ülését megnyitom. Tájékoztatom önöket, hogy az ülés vezetésében Szűcs Lajos és Arató Gergely jegyző urak lesznek segítségemre. Tisztelt Ház! Bejelentem, hogy 42 képviselő az Országgyűlésről szóló törvény 35. §-ának (1) bekezdésében foglaltak alapján az Országgyűlés rendkívüli ülésének összehívását kezdeményezte az Európai Tanácsban 2020. július 21-én elfogadott megállapodásról szóló, P/11489. számú politikai nyilatkozatra vonatkozó javaslat megtárgyalása érdekében. A rendkívüli ülést az Országgyűlés elnöke a kérelemnek megfelelően a mai napra összehívta. Először a napirend előtti felszólalásokra kerül sor. Napirend előtti felszólalásra jelentkezett a Párbeszéd képviselőcsoportjából Kocsis-Cake Olivio képviselő úr. Parancsoljon, öné a szó.
Köszönöm a szót. Tisztelt Elnök Úr! Tisztelt Országgyűlés! Úgy tűnik, a 132 bátor ember közül ma egy sem vette a bátorságot, hogy eljöjjön, és számonkérje a kormányt és a miniszterelnököt, hogy miért fogadott el Brüsszelben egy olyan megállapodást, amely nem tartalmazza azokat a feltételeket, amelyeket ők korában itt megszavaztak a parlamentben.Jelenleg az a helyzet, hogy nem a parlamentnek van egy felelős kormánya, hanem a miniszterelnöknek van egy saját parlamentje, pontosabban Orbán Viktornak van 131 embere, aki bármit bármikor megcsinál neki. Azzal, hogy a fideszes képviselők ma nem jöttek ide el, azt bizonyítják, hogy ők egyre inkább a hatalom emberei, és egyre kevésbé a nép képviselői. De a Fidesz-kormány ahhoz sem elég bátor, hogy megvédje természeti értékeinket a profitéhes oligarcháktól, a profitéhes befektetőkkel szemben, akik sorra építik be kedvenc tavainkat, a Balatont, a Velencei-tavat, a tatai Öreg-tavat vagy a Fertő tavat. A Balatonnál lassan nem tudunk úgy leteríteni egy törülközőt, hogy az ne Mészáros Lőrincnek vagy Tiborcz Istvánnak hozzon hasznot. Luxusszállodáik, luxusapartmanjaik, luxuskempingjeik építése során pusztítják a zöldterületet, irtják a nádast és pusztítják a környezetet. Tihanyban különösebb következmények nélkül építenek be természetvédelmi területet: mezőgazdasági épületeket húznak föl, amelyek úgy néznek ki, mint a luxusvillák; víztározót építenek, amelyek úgy néznek ki, mint egy feszített víztükrű luxusmedence. A Velencei-tónál a fideszes többség, a fideszes önkormányzat úgy szeretné módosítani az építési szabályzatot, hogy az eddig zöld-, szabadon használható területet beépítsék, és a szabadstrandokat pedig elzárnák a köz elől. A tatai Öreg-tónál egy 19 méter magas, 120 szobás gigaszállodát szeretnének építeni; a beépíthetőséget 2-ről 40 százalékra szeretnék növelni, ezzel egyébként veszélybe sodorva Tata egyik legnagyobb természeti látványosságát, a vadlúdsokadalmat. A Fertő tónál ugyancsak egy gigaberuházást terveznek, igaz, itt nem a Fidesz-oligarchák, hanem maga a magyar állam; egy 100 szobás, egy 100 férőhelyes szállodát terveznek, egy 1000 hajós kikötőt, ami korábban csak 200 hajós volt. És két éve lezárták a strandot az építkezésre hivatkozva, nem tudják a helyiek igénybe venni a strandot, és az építkezés után ez várhatóan egy fizetős strand lesz. Emellett elbontanák a Fertő tó egyik jelképének számító cölöpházakat is, ami teljes őrültségnek tűnik. Tehát egy magát konzervatívnak mondó kormánynak egyáltalán nem fontosak a természeti értékeink. Nem értjük, hogy miért csak úgy tudnak fejleszteni, miért csak úgy tudnak megújítani zöldterületet, hogy azt beépítsék. De hát láthattuk, hogy ez volt az elképzelés a Városligetnél is: a Városligetet is úgy akarták megújítani, hogy közben beépítették. De szerencsére tavaly októberben az emberek hatalma segítségével sikerült megakadályozni ezt a fajta káros folyamatot. Bár az is lehet, hogy a fideszes képviselők nem azért nem jöttek most föl, mert nem elég bátrak, hanem azért nem jöttek most föl, mert szeretnék élvezni Mészáros Lőrinc és Tiborcz István luxusszállodáiban, luxusvilláiban a nyarat. Ők megtehetik, nekik van rá keretük; a magyar emberek felének viszont sajnos nincs kerete arra, hogy idén elmenjen nyaralni. És minél kisebb településen lakik valaki, minél idősebb, annál kevesebb esélye van arra, hogy a Balatonhoz el tud menni nyaralni. A Balaton is folyamatosan változik, egyre kevesebb a magánszállás; egyre kevesebb az olcsó lángos; egyre több a luxusapartman és luxusétterem. Egy kispénzű ember egyre kevésbé engedheti meg magának a Balatont. Éppen ezért a Párbeszéd azt gondolja, hogy legkésőbb 2022-ben az emberek hatalmával le kell váltani a hatalom embereit. A Párbeszéd ragaszkodni fog ahhoz, hogy az új kormányban legyen egy környezetvédelmi minisztérium, egy felelős minisztérium, amely megvédi természeti értékeinket, megvédi kedvenc tavainkat; és egy olyan szociálpolitikát kell folytatni a jövőben, amely azt segíti elő, hogy minél több ember engedhesse meg magának a nyaralást, minél több ember tudjon pihenni a Balatonnál. Köszönöm szépen.
Köszönöm szépen, képviselő úr. A kormány nevében reakció erre nem lesz, és várható, hogy az elkövetkező napirend előtti felszólalások esetében is ez ugyanígy fog történni. [[Közbeszólás a Jobbik padsoraiból: Szégyen!]] Az LMP képviselőcsoportjából napirend előtti felszólalásra jelentkezett Ungár Péter képviselő úr. Parancsoljon, képviselő úr, öné a szó.
Köszönöm a szót. Tisztelt Elnök Úr! Tisztelt Országgyűlés! Az a helyzet, hogy nem meglepő, hogy nem jöttek el kormánypárti képviselőtársaink, hiszen reagálniuk kellett volna arra, hogy milyen egy bohózat volt, hogy elfogadtak egy határozati javaslatot, amit utána ők maguk sem várnak el a kormánytöbbségtől.Az a helyzet, hogy amikor volt magának az Európai Unióról szóló fideszes határozati javaslatnak a tárgyalása, az LMP képviselőcsoportja elmondta, hogy ez egy bohózat, hiszen pontosan tudtuk, hogy a hitelcsomagról és feltételeiről nem a magyar Országgyűlés, nem a magyar emberek, hanem Orbán Viktor és szövetségese, Angela Merkel fog dönteni, és pontosan látjuk, hogy ez így történt. Tulajdonképpen mindegy, hogy mi volt arra a papírra írva, az volt a lényeg, hogy a miniszterelnök és a német kancellár hogy tudja a német autóipar érdekeit Magyarországon a legmélyebben kiteljesíteni. Az LMP álláspontja szerint egy pragmatizmuson alapuló intézményrendszer az Európai Unió, ezért nem szerencsés szimbolikus és szélsőséges retorikát folytatni róla. Az a helyzet, hogy nem minden rossznak a forrása az Európai Unió, és nem is minden magyar probléma megoldása. Ugyanakkor valami mellett nem tudunk elmenni, ami sok mindent elmond a Fideszről. Ez az év a koronavírus-válság előtt azzal indult, hogy Orbán Viktor megvilágosodott, és kitalálta magáról, hogy egy zöldpolitikus. Ezzel szemben most Brüsszelben, amikor lehetőség lett volna arra, hogy az Európai Unió közössége végre tegyen valamit a klímaváltozás ellen, a német szénipar és a német autóipar érdekeinek megfelelően Orbán Viktor blokkolta, hogy valódi pénzt költsünk a klímaváltozás elleni harcra; tulajdonképpen lenullázta a magyar-német-lengyel hármas azt a klímaváltozásra vonatkozó csomagot, ami végre először valódi lépést jelentett volna abban, hogy a klímaváltozással szembeni küzdelemből az Európai Unió kivegye a saját részét. Arra kérek mindenkit, aki szerint fontos a klímaváltozás elleni küzdelem, hogy ezt a konkrét cselekedetet állítsa szembe a kormány hagymázas retorikájával a teremtett környezetről. Amikor legközelebb Orbán Balázs államtitkár úrtól hallanak egy csodálatos felszólalást arról, hogy mit mondott Roger Scruton, gondoljanak arra, hogy amikor tehettek volna valamit, akkor a klímaváltozással szembeni küzdelem ellen cselekedtek. [[13.10]] Az a helyzet, hogy hiába szerepel valamilyen konklúzió az Európai Tanács elfogadott konklúziói között a jogállamokról, a jogállamisági eljárásról és arról, hogy mi lesz Magyarország helyzete az EU-s pénzekkel kapcsolatban, pontosan tudjuk, hogy direkt tették ezt egy limbóba, direkt tették ezt úgy, hogy nem lehet pontosan tudni, mi lesz a következménye, hogy nem lehet pontosan tudni, hogy lesze bármilyen Magyarországgal szembeni szankció. Azért van ez így, mert pontosan erre a zavaros és érthetetlen és bizonyos szempontból átláthatatlan megoldásra játszik mind a német, mind a magyar kormánypárt, ugyanis a magyar kormánypárt egy ilyen zavaros helyzetben tud a sajátjainak háborút mutatni, a német kormánypárt meg ilyen zavaros helyzetben tudja egyszerre a saját nagytőkéjét és a saját liberális választóit kiszolgálni. Ez a zavaros helyzet megmutatkozott a Fidesz néppárti tagságával folyó latin-amerikai szappanoperában, aminek nem tudjuk, mi lesz a vége; az biztos, hogy a Kereszténydemokrata Néppárt sajnos még tagja az Európai Néppártnak, a Fidesz pedig jelenleg felfüggesztve van. Minekünk az az állításunk, hogy Orbán Viktor berlini és brüsszeli támogatása nem az európai rendszer kisiklása, hanem a német hegemónia leglényege. Amíg Orbán Viktor az Audinak, a BMW-nek megfelelő politikát folytat, védettséget fog élvezni; amint ezt nem teszi meg, jöhet a valódi jogállamisági eljárás. Az LMP szerint nem stratégiai partnerséget kell kötni ezekkel a nagy multinacionális vállalatokkal, hanem ezt a magyar kis- és középvállalkozásokkal kell megtenni. Az LMP szerint nem adóforintokat kell adni ezeknek a nagy multiknak, hanem el kell érni, hogy meg lehessen élni a közalkalmazotti bértáblából, hogy ne 178 ezer forintot keressen egy idősgondozó ezek az igazi prioritások. Nem az a prioritás, hogy versenyképességnek hazudva mindent megteszünk az Európai Unió centrumországainak. Végezetül pedig, az Orbán-kormány és az Európai Unió viszonya jelenleg úgy alakul, hogy mindenkinek jó, jó a centrumország nagytőkéjének, jó Orbán Viktornak, de nem jó a magyar munkavállalóknak. Ezért nem szabad eltagadni, hogy az Európai Unió csak úgy tud a jövőben sikeres lenni, ha radikálisan megváltoztatjuk; ha radikálisan megváltoztatjuk azt a neoliberális struktúráját, amin létezik, és végre a tőke Európája helyett az emberek Európája jön el. Köszönöm szépen.
Köszönöm szépen, képviselő úr. Tisztelt Ház! Tisztelt Képviselőtársaim! A DK képviselőcsoportjából Gyurcsány Ferenc frakcióvezető úr jelentkezett napirend előtti felszólalásra. Parancsoljon, frakcióvezető úr, öné a szó.
Tisztelt Hölgyeim és Uraim! Egy züllött kormány a legerkölcsösebb nemzetet is végromlásba tudja vinni. Magyarországnak züllött kormánya van. Azt kérem, és azt javaslom magyar honfitársaimnak, hogy ne engedjék, hogy tönkretegyenek bennünket. Mintegy két héttel ezelőtt egy kitűnő magyar hazafi, egyik településünk polgármestere, Bogdán Laci elhunyt. Kevés nála tisztességesebb embert ismerek, és kevésbé szégyelleném magamat, ha a magyar kormány vagy a magyar parlament többségét adó frakciók legalább egy szóra érdemesnek tartották volna emlékét. Züllött kormánya van Magyarországnak. Aki Bogdán Laciról nem tud mondani két jó mondatot, arról az emberről, aki, bár nem vita nélkül, időnként karcosan, de megmutatta, hogy létezik másfajta együttélés is cigány és nem cigány emberek között, és van útja a legnehezebb, sokszor leginkább megvetett emberek felemelésének, akkor ez nem a mi közös szégyenünk, hanem a magyar kormány és a kormánytöbbség szégyene. Nekünk meg az a dolgunk, hogy fejet hajtsunk egy ilyen tisztességes hazafi előtt, mint amilyen Bogdán Laci volt. Látjuk és halljuk a Színház- és Filmművészeti Egyetem agóniáját, annak az egyetemnek az agóniáját, amelynek olyan nevek fémjelzik a nem is olyan régi múltját, mint Várkonyi Zoltán vagy Makk Károly vagy Domján Edit, Garas Dezső vagy Kállai Ferenc, és most más egyetemek, az Akadémia, a CEU feldúlása után ez is az ebek harmincadjának sorsára jut. Nincs pártos művészet. Ha a művészet pártos, akkor az propaganda. Azt fogják megölni, amitől érdemes volt színházba járni, és amiért érdemes volt akár sok-sok tíz évvel ezelőtt is, az átkosnak mondott világban magyar filmeket nézni. Ami itt történik, az tisztességtelenség, a magyar kulturális örökség, művészeti örökség súlyos megcsúfolása, szembemegy mindennel, amit tisztességes, köztársaságpárti emberek gondolnak Magyarországról és a magyar kultúráról. Önök nemcsak züllöttek, hanem züllesztik is mindazt, ami önök körül zajlik. Szégyen, ami itt történik, nem tudok mást mondani, egyébként elismerőleg nyugtázva a hallgatói önkormányzat nyilatkozatát, hogy azt kérem mindazoktól, akiknek köze van ehhez az egyetemhez, közük van ennek az örökségnek az ápolásához, hogy ne vállaljanak szerepet ebben a végtelenül tisztességtelen és ocsmány játékban. Harmadsorban, azt gondolom, hogy az Index nevű hírportál nem különösebben kedvelte időnként mindazt, amit én vagy mi a Demokratikus Koalícióban képviseltünk, azt hiszem; de valójában nem dolguk, hogy bennünket kedveljenek. Mi tagadás, időnként én sem kedveltem, amit írtak rólunk, de hála istennek, őket ez nem zavarta. Az a dolga a sajtónak, a szerkesztőségnek, hogy a maga világát képviselje. Önök azt mondják, hogy ez üzleti ügy, nem szólnak bele. És a turizmus nem üzleti ügy? Érdekes módon abba beleszólnak, és beleszólnak mindenhova, ahol a maguk érdeke kívánja, de nem hajlandók biztosítani a szabad sajtót, annak megteremteni a feltételeit, annak a függetlenségét, hanem még kaján módon hozzá is járulnak annak leigázásához. Züllött kormánya van Magyarországnak. Mi ne tartsunk velük, ezt javaslom honfitársaimnak.
Köszönöm szépen, frakcióvezető úr. Az MSZP képviselőcsoportjából, tisztelt képviselőtársaim, Tóth Bertalan frakcióvezető úr jelentkezett napirend előtti felszólalásra. Parancsoljon, frakcióvezető úr, öné a szó.
Köszönöm a szót, elnök úr. Tisztelt Képviselőtársaim! Az első dolog, ami felmerül itt az üres padsorokat tekintve, hogy hol vannak a fideszes képviselők, hol vannak a kormány tagjai, hol van a házelnök, hol van Orbán Viktor miniszterelnök. Speciel nekem annyira nem hiányoznak, de azért mégis illett volna, vagy méltán elvárható lenne a miniszterelnöktől, hogy idejöjjön a parlament elé, és beszámoljon arról, hogy mit intézett Brüsszelben. Három héttel ezelőtt összehívta az Országgyűlés rendkívüli ülését, hogy az uniós csúcs előtt megszavaztasson magának egy bumburnyák politikai nyilatkozatot. Elvárható volna és lenne, hogy beszámoljon az eredményről, például arról, hogy lezárulte a jogállami követelmények megsértése miatt indult 7. cikkely szerinti eljárás Magyarországgal szemben; sikerülte rábeszélnie a többi uniós tagállam vezetőjét, hogy a jogállami követelmények, az úgynevezett fékek és egyensúlyok rendszere egy hülyeség; támogattáke az uniós állam- és kormányfők a miniszterelnököt az emberijog-védő, zöld- vagy éppen munkavállalói érdekeket képviselő civil szervezetek elleni harcában. [[13.20]] Tisztelt Képviselőtársaim! Függetlenül attól, hogy itt vannak vagy nem, a válasz egyértelmű: nem. Az pedig, hogy a fideszes képviselők nincsenek itt, nemcsak azt bizonyítja, hogy nem a magyar emberek érdekeit képviselik, hanem azt is, hogy a fideszes elit, a gazdasági és hatalmi elit érdekeit tűzik ki célul, és azt érvényesítik. Ennek a fideszes elitnek most éppen az az érdeke, hogy köztulajdonból magántulajdonba játssza át mindannyiunk közös kincseit, a Balatont, a Velencei-tavat és más szabad vizeinket. Ez ellen a rablópolitika ellen az MSZP a múlt héten népszavazási kezdeményezéssel élt; hetek óta gyűjtünk aláírást, mert azt a több száz éves közmegegyezést nem lehet felrúgni, hogy gazdag és szegény egyaránt részesüljön a pihenésből természetes vizeink partján. Mi azt mondjuk, a Balaton nem a miniszterelnöké, nem a fideszes elité, hanem mindannyiunké. Látjuk, hogy a miniszterelnök több Balatont akar leginkább a saját elitjének és családjának , de ne engedjük át neki, se családjának a tavainkat. Ezért mondjuk azt, hogy aki egyetért velünk abban, hogy a Balaton mindannyiunké, írja alá az MSZP kezdeményezését; aki egyetért velünk abban, hogy ne építsék túl a Balaton-partot, az írja alá az MSZP aláírásgyűjtő ívét; aki ingyenes strandolást akar a természetes vizeink partján, írja alá az MSZP aláírásgyűjtő ívét. Tisztelt Képviselőtársaim! Egy nyugat-európai típusú demokratikus jogállamban mindez elképzelhetetlen volna. Mint ahogy elképzelhetetlenek volnának azok az ügyek is, amelyek ma borzolják a kedélyeket, az Index elleni kormányzati támadás vagy Mészáros „nem stróman” Lőrinc készpénztízmilliárdokkal való megtámogatása a Mátrai Erőmű adásvétele kapcsán; nem fordulhatna elő, hogy az Alkotmánybíróság eligazítást kér a kormánytól, hogy hogyan döntsön egy kormányrendelet alkotmányosságának kérdésében. És akkor még nem is beszéltünk a civil szervezetek ellehetetlenítéséről, a bírságok, a tudomány és a kultúra gyarmatosításáról, a tanszabadság és az egyetemi önállóság súlyos megkurtításáról, sőt immár a hatalommentés eszközeként kormánytagok által vezetett alapítványokba történő kiszervezéséről, hiszen látjuk már, hogy olajipari szakemberek is értenek a színművészethez. Ezért számunkra is elfogadhatatlan és felháborító az a helyzet, ami a Színművészeti Egyetemmel történik. És nem beszéltünk még az önkormányzatok egyre erősödő fojtogatásáról, amellyel a nagyarányú ellenzéki sikert hozó önkormányzati választási eredményeket akarja a kormányzat megtorolni. Tisztelt Képviselőtársaim! Az ilyen államot nem lehet jogállamnak nevezni. Ki kell mondanunk, hogy az a köztársaság, amelyben élünk, az egy alaki köztársaság, egy nem létező köztársaság, amely valójában egy önkényuralmi rendszer, és amelyet fel kell számolnunk. Éppen ezért a Magyar Szocialista Párt számára ez azt is jelenti, hogy valódi szabadságharcot kell folytatni. És ebben a harcban nem vagyunk egyedül, itt vannak az ellenzéki pártok, itt vannak az ellenzéki képviselők; eljött az idő, tisztelt képviselőtársaim, együtt, közösen kell készülnünk arra, hogy 2022-ben ezt a tobzódást, ezt a hatalmi őrjöngést megállítsuk. Tisztelt Képviselőtársaim! A demokrácia, a hatalommegosztás, a szabadságjogok és a jogállamiság újjáépítése nem lehet vita tárgya kezdjük el közös jövőnkért, Magyarországért!
Köszönöm szépen, frakcióvezető úr. Tisztelt Ház! Képviselőtársaim! A Jobbik képviselőcsoportjából napirend előtti felszólalásra jelentkezett Brenner Koloman képviselő úr, az Országgyűlés alelnöke. Parancsoljon, alelnök úr, öné a szó.
Köszönöm a szót. Tisztelt Elnök Úr! Tisztelt Képviselőtársak! Kufárkodás helyett jólétet minden magyar polgárnak! ez lehetne a mottónk, ha elemezzük az európai uniós csúcstalálkozó eredményeit. Miért gondolom kufárkodásnak, ami történt a miniszterelnökök találkozóján? És, egy kis visszatekintéssel is élve, itt ültünk, amikor a 132 korántsem bátor ember megszavazta azt a politikai határozatot, amelyikből 3:0 teljesült focinyelven beszélek, hátha a miniszterelnök úr is érti a brüsszeli csúcson. És nem is az a lényege, hogy mi teljesült és mi nem, hiszen már jó előre mondtuk, hogy ez a papírt nem érdemelte meg, amire kinyomtattuk esetenként ezt a politikai határozatot, inkább az a szörnyű, hogy Európa vezetői egy olyan rossz kompromisszumot kötöttek, ami után mindannyian hazautaztak, és mindenki győztesnek hirdette ki magát. Én ismerem például a német sajtót, elárulom, tisztelt képviselőtársak, Németország a legnagyobb győztese ennek az európai uniós megegyezésnek, és Franciaország, ami egyébként valószínűleg igaz is, nem véletlenül. Aztán Orbán Viktor miniszterelnök, úgy is mint a libernyák internacionálé…, bocsánat, a Liberális Internacionálé volt alelnöke 2001-ig ugye, jól emlékszünk, tisztelt képviselőtársak, mert én emlékszem rá , hazajön, és jelzi, hogy mindenkit legyőzött. Jelezném, hogy miniszterelnök úr erősen túlzott. És egyébként pedig azt a gyűlöletkeltő szóhasználatot a néppárti Jobbik nevében visszautasítom. Nem véletlen talán, hogy a fideszes szellemi verőlegények lassan már az Országgyűlés alelnökét is fenyegetik fizikálisan, az adófizető polgárok pénzéből fizetett fideszes verőlegények, akik korábban Jakab Péter elnök úrral szemben antiszemita kitétellel éltek, és a hazai és az európai németség kiirtásán viccelődtek, Demeter Szilárd, a Fidesz kultúrpápájának hathatós támogatásával. Szégyen, gyalázat! A következő nagy tanulsága az európai uniós csúcsnak, hogy megint a multinacionális cégek és a Fidesz-közeli oligarchák, illetve más országokban is nagy politikusokhoz közeli oligarchák járnak majd jól. Itt is utalnék Balczó Zoltán képviselőtársam, a Jobbik volt európai parlamenti képviselőjének részletes elemzésére, amelyből kiderül, hogy nem lehet nagyobb pénzösszegekre az eddigiekhez képest közvetlenül az Európai Unióhoz pályázni ebben az új költségvetésben; a kis- és közepes vállalkozásokra, a kohéziós alapokra, a vidékfejlesztésre megint nem jut megfelelő pénz ebben a költségvetésben, ha az arányokat tekintjük, mert a politika mindig az arányokról szól, és persze lehet majd sorolni a milliárdokat, amelynek a nagy része túlárazott közbeszerzésen keresztül tudjuk, kiknél landol majd. A következő, amire fel szeretném hívni a tisztelt Ház figyelmét, a hitelbomba. Mert ugyan a fukar négyek, akik szintén rövidlátó módon aztán hazamentek, és elmondták a saját országaikban, hogy persze ők győztek, mert ugye, nem adtunk pénzt azoknak a déli államoknak, amelyek kértek tőlünk, csak azt felejtik el ezek a fukar négyek, hogy ezzel még jobban eladósítják majd hosszabb távra azokat az egyébként a koronavírus-járványban valóban komolyan érintett dél-európai tagállamokat, amelyek aztán esetleg az egész Európai Unió pénzügyi és gazdasági rendszerét meg fogják rengetni. Ketyeg a hitelbomba. Foglaljuk hát össze, hogy mi történt az európai uniós csúcson. Meg kell hogy állapítsuk, az Európai Unió jövője veszélybe került, és a néppárti Jobbik sem a liberális ködevők, sem pedig a populista őrjöngők veszélyét nem fogja lebecsülni ebben az ügyben, hiszen mi az elvi nyilatkozatunk szerint is egy keresztényszociális jóléti Európában hiszünk, mint az Európai Unió alapító atyjai: Konrad Adenauer, De Gasperi, Schuman. Jólétet és szabadságot minden magyar polgárnak, a nemzetek jó együttműködését Európában! És ez az Európai Unió csak akkor lesz működőképes, ha vannak közös értékei; kufárkodással, érték nélküli kompromisszumokkal közös Európát nem lehet építeni, tisztelt képviselőtársak. Mi, a néppárti Jobbik képviselői azért harcolunk közösen, hogy 2022-ben meghatározó eleme legyünk jobbközép pártként egy nemzeti egységkormánynak, és így tudjuk majd európai uniós szinten is képviselni a magyar polgárok érdekeit. Köszönöm megtisztelő figyelmüket.
Köszönöm szépen, alelnök úr. Tisztelt Országgyűlés! Ezzel a napirend előtti felszólalások végére értünk.Tisztelt Ház! Tájékoztatom önöket, hogy Hadházy Ákos országgyűlési képviselő mentelmi jogának felfüggesztésére irányuló indítvány érkezett 2020. július 27-én 14.B.563/2020/2. számon a Pécsi Járásbíróságtól rágalmazás vétsége miatt indított magánvádas ügyben. Az Országgyűlés elnöke ezt megvizsgálásra kiadta a Mentelmi bizottságnak. Tisztelt Országgyűlés! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadjae a napirendi ajánlást. Kérem, kézfelemeléssel szavazzanak! [[Szavazás.]] Sajnálattal vagyok kénytelen megállapítani, hogy az Országgyűlés nem határozatképes. [[Zaj, közbeszólások. Z. Kárpát Dániel: Nem lehetne géppel megszámolni? Számoljuk meg! Dr. Oláh Lajos: Látható többség!]] Ha odafigyeltek volna képviselőtársaim, hogy mit mondtam bizonyára az elejéből indultak ki, és hogy abból mi következik , azt állapítottam meg sajnálattal, hogy az Országgyűlés nem határozatképes. [[Dr. Oláh Lajos: Géppel nézzük meg a jelenlétet!]] [[13.30]] Tisztelt Országgyűlés! Bejelentem, hogy Balla György frakcióvezető-helyettes úr levélben kezdeményezte a szavazás szavazatszámláló géppel való megismétlését. Az indítványnak megfelelően most kérdezem a tisztelt Országgyűlést, elfogadjae az elnöki jogkörben előterjesztett napirendi javaslatot. Kérem, a szavazatszámláló gép alkalmazásával szavazzanak! [[Szavazás.]] Megállapítom, hogy a napirend elfogadása során 33 igen, 1 nem szavazat és 1 tartózkodás mellett összesen tehát 35 fő szavazott, azaz 35-en regisztrálták magukat a szavazatszámláló gép segítségével az Országgyűlés mai ülésére. Ennek alapján megállapítom, hogy az Országgyűlés határozatképtelen. Tisztelt Országgyűlés! Képviselőtársaim! A Fidesz és a KDNP képviselőinek írásos tájékoztatása, valamint további képviselői távollétre vonatkozó bejelentések alapján a határozatképesség helyreállítására a mai napon nem látok lehetőséget. Ennek alapján a házszabály 14. § (2) bekezdése szerint megállapítom a hiányzó képviselők névsorát, és azt majd kifüggesztetem. Elfogadott napirendi javaslat hiányában a napirend egyetlen pontja sem tárgyalható. Tájékoztatom önöket, hogy az Országgyűlés következő ülésének időpontjáról a későbbiekben kapnak tájékoztatást. Az ülést bezárom, mindenkinek szép napot kívánok.